เศรษฐกิจทรุดธปท.ปรับใหญ่‘
ส่งออก-นำเข้า-ลงทุน’หัวทิ่มบ่อ
29 ก.ย. 2555

ส่งออก-นำเข้า-ลงทุน’หัวทิ่มบ่อ
พิษส่งออกนำเข้าวัตถุดิบลด กดเศรษฐกิจไทยหัวทิ่มมากกว่าที่คาด แบงก์ชาติตัดใจหั่นตัวเลขยกโขยงในวันที่ 17 ต.ค.นี้ 
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจในเดือน ส.ค. ชะลอลงอย่างเห็นได้ชัด ทั้งการส่งออกโดยรวม การนำเข้าวัตถุดิบ ดังนั้น ธปท.จะพิจารณาปรับลดการคาดการณ์การขยายตัวของส่งออกลงมาจากปัจจุบันที่คาดว่าจะเติบโตได้ 7% 
ขณะเดียวกันก็จะพิจารณาปรับลดอัตราการขยายตัวทางเศรษฐกิจ หรือจีดีพีของไทยลงมาจากที่คาดว่าจะเติบโตได้ 5.7% ลงมาด้วย แต่คงไม่ลดลงมากนัก
“ตัวเลขการปรับที่ชัดเจน คงต้องรอให้คณะกรรมการนโยบายการเงิน (กนง.) พิจารณาอีกครั้งในการประชุมวันที่ 17 ต.ค.ที่จะถึงนี้” นายเมธี กล่าว
นายเมธี ชี้แจงว่า การหดตัวของเศรษฐกิจมาจากผลกระทบอย่างต่อเนื่องจากการชะลอตัวของเศรษฐกิจโลก โดยมูลค่าการส่งออกสินค้าและการผลิตของอุตสาหกรรมเพื่อการส่งออกหดตัวลงมากขึ้น โดยเฉพาะในหมวดสินค้าอิเล็กทรอนิกส์และเครื่องใช้ไฟฟ้า สอดคล้องกับการนำเข้าวัตถุดิบที่ใช้ในอุตสาหกรรมเพื่อการส่งออกก็ลดลง 
นอกจากนี้ ปริมาณการส่งออกสินค้าเกษตรก็หดตัวสูงขึ้นต่อเนื่องตามการส่งออกข้าวที่ลดลง เนื่องจากราคาข้าวของไทยสูงกว่าประเทศคู่แข่ง เช่นเดียวกับยางพาราก็มีราคาลดลง 
ทั้งนี้ การส่งออกเดือน ส.ค. มีมูลค่า 1.95 หมื่นล้านเหรียญสหรัฐ ขยายตัวติดลบ 5.1% ต่อเนื่องจากเดือนก่อนที่มีมูลค่าการส่งออก 1.93 หมื่นล้านเหรียญสหรัฐ และขยายตัวติดลบ 3.9% โดยเป็นการหดตัวทั้งในสินค้าเกษตร 28.8% ตามการส่งออกข้าวและยางพารา การประมงหดตัว 24.6% ส่วนสินค้าอุตสาหกรรมก็หดตัวรวม 8.5% โดยเฉพาะในหมวดอิเล็กทรอนิกส์ เครื่องใช้ไฟฟ้า เช่นเดียวกับหมวดสิ่งทอหดตัวต่อเนื่องตามความสามารถในการแข่งขัน และการย้ายฐานการผลิตของผู้ประกอบการบางส่วน 
นายเมธี กล่าวว่า การส่งออกที่หดตัวลงได้ทำให้การนำเข้าหดตัวลงด้วย โดยมูลค่าการนำเข้าในเดือนนี้อยู่ที่ 1.8 หมื่นล้านเหรียญสหรัฐ หดตัวลงถึง 11% เทียบกับเดือนก่อนที่ขยายตัว 13.3% 
ด้านดัชนีการผลิตภาคอุตสาหกรรมก็ขยายตัวติดลบ 11.3% จากเดือนก่อนหน้าที่ติดลบ 5.5% เป็นการหดตัวจากการผลิตเพื่อการส่งออกเป็นหลัก แม้ว่าการผลิตเพื่อจำหน่ายในประเทศยังคงขยายตัวดี ขณะที่การใช้กำลังการผลิตก็ลดลงเหลือ 65.4% จากเดือนก่อน 66.5% เช่นเดียวกับการลงทุนที่ขยายตัวลดลงเหลือ 14.2% จากเดือนก่อนหน้า 19.2%
อย่างไรก็ตาม ถึงแม้ว่าภาคส่งออกจะชะลอ แต่ภาคการท่องเที่ยวและการใช้จ่ายภาคเอกชนในประเทศยังขยายตัวได้ต่อเนื่อง